Nạ ka/karaghị amugh.—Gen. 3:4.
Enhaạn o/lhẹm oye m’amhugh ghan. Kuolọ orue orọl k’agee-pọ, pọ iwạ m’Adạm r’Iv onhaghanhạn itọ phọ ipẹ aZihova aḅenhị bọ bidị mọ: “Idị egbolhomaam oreeny olhegheri iyaạr igey r’ikarạph phọ, nyinha ke/le, ḍio phọ aḍiphẹ nyinha kele bọ nyinha k’ekạr ri kụ emugh.” (Gen. 2:16, 17) Kụ aSetan abaraghian aru asi. Dị asighẹ aḍighinhom ekarạph iyaạr phọ, aḅenhị Iv ikpo onhụ ibạl arodon phọ. Dị eeph ni iboom, Iv amheeraam ni okpẹ phọ bịn akụ eemuma phọ alhe. Onyebeel roten olom mọ odị aạr eemuma phọ alhe aani. (Gen. 3:6) Esi iduọn phọ kụ edị ikarạph r’aḍuugh eteẹny bọ omhạr awe. (Rom. 5:12) Adạm r’Iv umhuughu ni, idiphọ Enhaạn aḅẹm bọ. Kuolọ ghalamọ r’iduọn phọ ni aSetan ko/wilhẹ ogbaaghị okpẹ ilọ aḍuugh. Esighẹ rekị bịn, odị amhiigh ogbaaghị okpẹ kirokirọ. Oniin okpẹ phọ p’itughemhị phọ eḅẹm bọ mọ: iyaạr edi ghan ni dị reḍuạ ghan kegheel omhạr iḍim mem dị aḍizu phọ emhugh. Okpẹ phọ ophọn phọ m’amaraghiạn okpẹ kirokirọ ḍi reekelheghi simuunịr awe k’aḍio arodon.—1 Tim. 4:1. w19.04 14-15 ¶3-4
Eghoroghọr phọ amị, eghaaphọm-iyaạr phọ amị r’iitughiạn phọ amị r’arigbiom mọ amị iḍighi ni ilọ ibạm anmụny.—1 Kọr. 13:11.
Ibạm anmụny ko/kạr omaạr ilọ ootughiạn, osopha, obobọ olhọgh elhegh iiḅaghamị bịn ogbọl. Kụ iḍighi kụ edugh ni dị oye kaakeleghi bidị bịn abiighi. Abuọ ibiighi phọ rotughemiọm ghan ibạm anmụny phọ okpẹ mo; ibạm anmụny phọ kụ edị kokpalạm, mọ ku/kaạph uḅenị oye, mọ oye ka/meeraam bidị, obobọ mọ orolạn esi igbo obumoọny r’okumor oye pọ eḍeenhaan ephomoghiạn. Kesighẹ ni ibadị asiạ kụ obumoọny phọ agbi olhegheri mọ oomo ipẹ phọ eḍighi okpẹ. Odọ obumoọny phọ ophọn katue ni aatughiạn ghan mem lọ amanạm mọ onọ, maapuạn, ḅilhẹ mọ onọ o/kpeanaạn ophomoghiạn obobọ oodereghị. Iikia i/lo, ibiighi rekọm ghan iiḅaghamị dị ko/tue obula. Yira odi ruukuna amem mọ, mem dị awe “ko/moọgh ghan igbiririph” ḅilhẹ r’amem dị “abuḍighinom ikarạph r’awe iigbegheḍiom koIoghorị ghan ni bịn.”—2 Tim. 3:1-5, 13. w19.05 15 ¶7-8
Pidị nyina emuneni iiIogh phọ aKraist.—Gal. 6:2.
Ighẹn areten kụ idị aZizọs atughemị ghan bọ? Eḅẹl phọ, odị atughemị ghan esi ikpo onhụ. Ikpo onhụ phọ odị imhoọgh iikpọ agey loor esi dị odị aghaạph ghan igey phọ ilọ Enaạn, odị atughemị ghan iyaạr phọ otụ bọ kụ olhẹm oye, kụ amạ ghan mọ Omhạr k’Enaạn bịn kụ katue asiemi eekuna oomo iminimiịn phọ omhạr awe. (Luk 24:19) AZizọs atughemiọm ghan kẹn esi oḍighi oḍeenhaan. Dị eego esi adọl aghuḍum mọ odị, odị aḍeenhaan ni bumatuạn phọ odị idị ekpẹ orọl. (Jọn 13:15) Pụr amem kụ edị aZizọs atughemị ghan bọ? Odị atughemị ghan mem mọ odị arọl bọ siẹn ade phọ. (Mat 4:23) Odị aḅilhẹ kẹn atughemị bumatuạn phọ odị, oọny ekula amem mọ oḅeton bọ nyodị. Esi omaạm, odị amitenaan ni egu abumatuạn—dị eeni ropel li 500—kụ angọ bidị itọ mọ ‘oḍighi we bumatuạn’ onọ. (Mat. 28:19, 20; 1 Kọr. 15:6) Idiphọ oḍiemiom ookpomoghan phọ, aZizọs akiọm ni ghisigh ratomoghiom bumatuạn phọ odị ghalamọ r’iduọn odị m’agheel bọ ni k’akẹ. Esi omaạm, igbo asiạ phọ 96 C.E., aKraist aaḅaakị ni otelhedom mọ Jọn oghi okparamị ḅilhẹ r’oroma aKristẹn phọ abuphẹ osagharạn bọ uwaloor phọ.—Kọl. 1:18; Ogan. 1:1. w19.05 3 ¶4-5